PAGE  
NYILVÁNOS


	Sülysáp Város Önkormányzata 

	POLGÁRMESTERÉTŐL 

	

	

	

	E L Ő T E R J E S Z T É S

	Sülysáp Város Önkormányzata Képviselő-testületének

	2025. január 30-án tartandó munkaterv szerinti ülésére

	2. napirendi ponthoz

	

	

	Tárgy:
	Tájékoztató a 2024. év IV. negyedévben a Képviselő-testület által átruházott hatáskörökben hozott döntésekről

	Készítette:
	Polgármesteri Hivatal / Lukácsné Kis Anett testületi ügyintéző s.k.

	Jóváhagyta:
	dr. Tóth Krisztina jegyző s.k.

	Véleményezi:
	-

	Döntés módja:
	nyílt szavazás, egyszerű szótöbbség

	Mellékletek:
	Beszámoló (előterjesztéshez csatolva)


Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 9. § (4) és 21. § (5) bekezdés b) pontja szerint a Képviselő-testület által átruházott hatáskörben eljáró személy, illetve testület minden negyedév első képviselő-testületi ülésén köteles beszámolni az átruházott hatáskörben hozott döntéseiről.

Az érintettek nevében a melléklet szerinti összevont beszámolót terjesztem elő a 2024. év IV. negyedévére vonatkozóan.
Kérem a beszámoló szíves megtárgyalását és elfogadását.

…/2025. (I. 30.) ÖKT határozati javaslat

Sülysáp Város Önkormányzatának Képviselő-testülete a 2024. év IV. negyedévében átruházott hatáskörben hozott döntésekről szóló, az SZMSZ 9. § (4) és 21. § (5) bekezdése szerint előterjesztett beszámolót elfogadja.

Határidő: azonnal

Felelős: polgármester
Sülysáp, 2025. január 24.

Horinka László s.k.

polgármester

BESZÁMOLÓ

a Sülysáp Város Önkormányzata Képviselő-testülete által átruházott 

hatáskörökben hozott 2024. IV. negyedévi döntésekről

I. Önkormányzati szociális támogatások

Polgármesteri hatáskörben 2024. IV. negyedévében 18 db háztartás esetében állapítottunk meg települési lakásfenntartási támogatást (182.000,-Ft összegben), ebből 16 háztartás újraigénylő. Új igénylés 2024. IV. negyedévében 2 db érkezett. 

Ebben a negyedévben 172 esetben történt lakásfenntartási támogatás kifizetése/átutalása 1.810.400,-Ft összegben, ez átlagban 58 háztartást érintett, átlagosan havi 603.467,-Ft/ hó értékben. Ebből a szolgáltatók részére 148 esetben történt utalás, 1.567.400,-Ft összegben, mely átlagosan havi 50 háztartást érintett, átlagosan 522.467,-Ft összegben.

A támogatás egy hónapra eső összegét a háztartásban az egy főre jutó jövedelem arányában kell megállapítani havi rendszerességgel, legfeljebb 12 hónapra. A megállapított települési lakásfenntartási támogatásnál továbbra is fő szempont a természetbeni ellátási forma biztosítása, ahol a háztartás által igénybe vett közmű szolgáltatónak utaljuk a megítélt összeget, elsősorban: áram és gázszolgáltatók részére. Ezek hiányában pedig házipénztárból vagy folyószámlára utalással történő kifizetés történik. Házipénztárból átlagosan havi 7 fő részére (átlagosan: 69.000 Ft/hó), utalással havi 1 fő (12.000,-Ft/hó) részére történt kifizetés. Ez az aktuális negyedévben összesen 243.000,-Ft összegben jelentett kifizetést ebben a két formában.

Települési krízistámogatás megállapításra iránti kérelemmel 104 esetben fordultak hivatalunkhoz. Pénzbeli ellátást 962.600,-Ft összegben, természetben - tűzifa formájában - 1.981.200,-Ft összegben állapítottunk meg. 

A sülysápi újszülöttek köszöntésére, illetve családjaik támogatására továbbra is biztosítjuk a babacsomagot. A támogatás rendkívüli települési támogatásként, hivatalból, a Védőnői Szolgálat kezdeményezésére kerül megállapításra az újszülött gyermekek fogadásának előkészítésével kapcsolatosan jelentkező többletkiadásokra való tekintettel. A támogatás természetbeni juttatásként kerül a sülysápi lakcímmel rendelkező szülő (elsősorban az anya) részére, 30.000,-Ft értékben, 2024. IV. negyedévében 26 alkalommal került sor babacsomag kiosztására, összesen 780.000,- Ft értékben. 

Polgármesteri hatáskörben 2024. IV. negyedévében 79 esetben került sor települési létfenntartási támogatás kifizetésére a házipénztárból, illetve 6 esetben bankszámlára utalással, összesen 1.719.000,-Ft értékben.

A megállapított támogatás egy éven keresztül, havi rendszerességgel segíti az alacsony jövedelemmel rendelkező családok mindennapi szükségleteit. A helyszínen készült környezettanulmány és fényképfelvétel minden esetben alátámasztja a benyújtott kérelem jogosságát, mert a kérelmezők lakóhelye és lakókörnyezete gondozott volt. 

Települési vis maior kölcsön megállapítására ebben a negyedévben nem került sor.

Települési temetési kölcsön megállapítására a fenti időszakban 1 esetben került sor, 152.400,Ft értékben. 

2024. IV. negyedévében köztemetés elrendelésére 1 esetben került sor, 1542.400,-Ft értékben.

A települési utazási támogatásra az a személy jogosult, aki a helyi tömegközlekedést bérletjeggyel veszi igénybe és tartósan beteg, vagy fogyatékkal élő; 18 éven aluli és 25 éven aluli diák, aki közoktatásban nappali rendszerű oktatásban vesz részt, vagy felsőoktatásban nappali tagozaton tanul; nyugellátásban részesül, de ingyenes utazásra nem jogosult; bármely más települési támogatásban részesül. Továbbá az a szülő/gondviselő, amennyiben óvoda- vagy tanköteles korú, sajátos nevelési igényű gyermekének nevelése/oktatása nem biztosítható a helyi köznevelési intézményekben, ezért rendszeresen más településre kell utaztatnia.

2024. IV. negyedévben 40 fő nyugdíjas, 84 fő közép, illetve felsőoktatásban részt vevő diák, 410 fő általános iskolai diák jogosult a támogatásra összesen 801.000,-Ft értékben. SNI diákok utazási támogatásához 2024. IV. negyedévében összesen 30.000 Ft-ot fizettünk ki a szülőknek.

A fent említett támogatások a polgármester döntését követően maradéktalanul kifizetésre kerültek. 

A polgármester a rendelkezésre álló adatok alapján naponta, szükség esetén azonnal dönt a támogatások odaítéléséről, melynek során figyelemmel volt minden kérelmező egyéni, szociális helyzetére.

II. Közterület-használati engedély

A Polgármester, majd a Jegyző átruházott hatáskörében hozott döntései 2024. IV. negyedévben a közterületek használatának rendjéről és feltételeiről szóló 7/2010. (IV.1.) önkormányzati rendelet 8. § (1) bekezdése alapján:

5 db közterület-használati engedély ügyben került sor döntés meghozatalára plakátok elhelyezése és mézeskalács-, cukorka árusítás, valamint sóder elhelyezése és piactér használata tárgyában.
III. Intézményfejlesztési hozzájárulással kapcsolatos feladatok:

A Polgármester átruházott hatáskörében hozott döntései 2024. IV. negyedévben a Sülysáp Város Önkormányzata Képviselő-testületének az Intézményfejlesztési Alapról szóló 11/2006. (IV. 24.) önkormányzati rendelete 3 § (4) bekezdése alapján:

A negyedik negyedévben három külterületi ingatlan belterületbe vonása, illetve egy ingatlan megosztása alapján összesen 2.288.000,-Ft összegben került előírásra ingatlanfejlesztési hozzájárulás. Az összegből 1.452.000,-Ft már megfizetésre került.

IV. Vagyongazdálkodás
Értékesítésre került az Állomás és Táncsics utca között fekvő utolsó önkormányzati tulajdonú építési telek. Az ingatlan adásvételi szerződésének aláírása 2024.11.21-én megtörtént.
Az önkormányzati gépjárműállományból egy közfeladat ellátására már alkalmatlan Mitsubishi és egy Opel típusú személygépjármű értékesítésre került.
Miután az Állomás utcai bérlakás bérlője elhunyt, a szükséges felújítások elvégzése után pályázat került kiírásra a lakás kiadására. Sokan érdeklődtek a lehetőség iránt, számos ajánlat érkezett. A pályázat nyertese által a bérlakás átvétele megtörtént.

Sülysáp, 2025. január 24.

Horinka László s.k.

polgármester 
PAGE  

